Kristján Þór Júlíusson sjávarútvegsráðherra var stjórnarformaður Samherja á árunum 1996 - 1998 . „ Eins og heimildarmaður þáttarins hefur lýst að þá fyrir rúmum fimm árum rek ég þarna inn nefið og heilsa þessum mönnum og á við þá spjall um daginn og veginn en grundvallaratriði í þessum málum fyrir mig er að ég hef engin afskipti af þessu eða upplýsingar um viðskipti eða neitt því um líkt og þar af leiðandi hef ég ekkert að fela í þessum efnum . “ Þetta segir Kristján Þór Júlíusson sjávarútvegsráðherra í viðtali á RÚV í dag , en hann segir jafnframt það algjöra tilviljun að hann hafi verið staddur á skrifstofu Samherja á sama tíma og viðskiptafélagar Samherja frá Namibíu voru þar á fundi . Helsti heimildarmaður í fréttaskýringaþættinum Kveik í gærkvöld , Jóhannes Stefánsson , fyrrum starfsmaður Samherja , greindi frá því að Kristján Þór hafi hitt svokallaða hákarla frá Namibíu , þremenningana Tamson , James og Sacky , á fundi í höfuðstöðvum Samherja í Borgartúni árið 2014 . Á fundinum er forstjóri Samherja Þorsteinn Már Baldvinsson sagður hafa kynnt Kristján sem " sinn mann " í ríkisstjórninni . Kristján Þór var formaður stjórnar Samherja á árinu 1996 - 98. „ Ég hef ekki haft afskipti af þessu fyrirtæki , rekstri eða öðru , frá því að ég hætti í stjórn fyrir tæpum tveimur áratugum ; nítján árum . En auðvitað hefur maður taugar til fyrirtækisins og starfseminnar fyrir norðan . Eðlilega , þetta er stór partur af norðlensku samfélagi , “ segir Kristján og bætir við síðar í viðtalinu . „ Þannig hittist bara á í þessu tilfelli að ég á persónulegan fund með einstaklingi sem ég hef þekkt í langan tíma um allt önnur mál að þá rekst ég á þessa einstaklinga , “ sagði Kristján og bætti því við að Samherjamenn verði að svara því sjálfir hvað átt var við þegar hann var sagður vera þeirra maður .